मेहरारू लोग पूरा मंडी में घूम के नीमन-नीमन फूल खरीद रहल बा. फूल के परखे खातिर पहिले अंजुरी में भर के ऊ लोग एकरा निहारत बा. फेरु अंगुरी से निकल के कली नीचे फूल के ढेर पर गिर रहल बा. चमेली नीमन होई, त ई बरखा के बुन्नी ( बूंद ) जइसन झर-झर गिरे लागी. एगो फूल बेचे वाली मेहरारू गुलाब आउर गेंदा के जोड़ा लगाके, दांत से क्लिप खोल के ओहि में फंसा देत बाड़ी. फेरु ओकरा आपन केस में टांक लेत बाड़ी- फटाक! फूल केस में खूब फब रहल बा. अब माथ पर बेला, चेमली, गुलाब, गेंदा जइसन चटख रंग के फूल से भरल टोकरी उठा के ऊ मंडी के हो-हल्ला से निकल जात बाड़ी.
फूलवाली सड़क किनारे, एगो छतरी के छाह तरे टोकरी रख के बइठ गइली. तनी सुस्ता के ऊ फूल के डोरी में गूंथ के माला, लड़ी आउर गजरा बनावे लागत बाड़ी. एकरा बाद में गिनती के हिसाब से बेचल जाई. चमेली के कली हरियर तागा में गुंथल बाड़ी. ऊ एगो आज्ञाकारी बालक जेका तागा के दुनो ओरी बाहिर मुंह करके चुपचाप बइठल बाड़ी. एकर पंखुड़ी से निकल के भीना भीना खुश्बू नथुना में भरल जात बा. पूजा के थारी में सजावल, कार में टांगल, भगवान के फोटो पर लटकल माला में गूंथल फूल जब खिल उठेला, त एकर मादक गंध आपन होखे के प्रमाण देवेला आउर आपन नाम जोर से पुकारेला- मदुरई मल्ली.
पारी तीन बरिस में मट्टुतवानी मंडी तीन बेर पहुंचल. पहिल बेर गइल, त सितंबर 2021 में विनायक चतुर्थी से चार दिन पहिले, भगवान गणेश जी के जन्मदिन रहे. एह यात्रा में हमनी के फूल के ब्यापार के बारे में बुनियादी जानकारी मिलल. मट्टुतवानी बस स्टैंड के पाछू हमनी के फूल के एगो कारोबारी से भेंट भइल. कोविड चलते बाजार कबो-कबो लागत रहे. अइसन सोशल डिस्टेंसिंग खातिर कइल गइल रहे. एकरा बादो उहंवा तनी धक्का-मुक्की लउकत रहे.
बाकिर ई सब एतना आसान नइखे. चमेली के ब्यापार में दाम आउर आपूर्ति में कमी-बेसी होखत रहेला. बाकिर ई कमी-बेसी बहुत जादे आउर बेढंगा तरीका से होखेला. ई केकरो कंगाल आउर केकरो मालामाल बना देवेला. ईहे नाः सिंचाई के समस्या, लागत के खरचा आ बेमौसम बरसात जइसन दिक्कत के अलावा किसान लोग के मजूर के भी कमी झेले के पड़ेला.
कोविड-19 लॉकडाउन चमेली के बाजार खातिर भी बहुते नुकसान वाला साबित भइल. गैर जरूरी उत्पाद के लेबल लगला के चलते, एकर धंधा पर बहुत खराब असर पड़ल. एकरा उगावे वाला किसान आउर एजेंट के भी तगड़ा झटका लागल. मजबूरी में चमेली उगावे वाला किसान के तरकारी आउर छीमी बेचे के धंधा करे के पड़ल.
बाकिर रामचंद्रन के पूरा उम्मीद बा कि इहंवा काम के कमी नइखे. ऊ खुद एक साथ बहुते काम एक जइसन कुशलता से करेलें. उनकर नजर किसान, किसान के उपज, खरीददार आउर चमेली के माला के बाजार पर रहेला. ऊ कबो-कबो कवनो सुस्त मजूर पर चिल्ला भी देवेलें, "देई (ओए)". खुदरा आउर थोक दुनो बाजार में मोगरा (जैस्मिन सैम्बक, मल्ली के वैज्ञानिक नाम) के धंधा आउर एकर उत्पादन कइसे बढ़ावल जाव, एकर कोसिस करेले. उनकरा इहंवा सगरे काम एकदम नियम से होखेला. चाहे मदुरई में एगो सरकारी इत्र कारखाना स्थापित करे के उनकर मांग होखे, चाहे बिना कवनो नियंत्रण के अबाध निर्यात के काम होखे.
ऊ पूरा जोश से बतावत बाड़ें, "जदी हमनी एह काम में सफल हो गइनी, त मदुरई मल्ली मंगधा मल्लिया इरुकुम (मदुरई मल्ली के तेज कबो फीका ना पड़ी)." तेज के मतलब खाली फूल के चमक ना, एकरा से जिनगी में आवे वाला सौभाग्य आ खुशहाली से भी बा. रामचंद्रन एह बात के दुहरावत रहेलें. अइसन लागेला ऊ आपन मनपसंद फूल के सुनहरा भविष्य देखत होखस.
दुपहरिया होखे के पहिले तक चमेली के बाजार गरम रहेला. खूब बोली लागत रहेला. उहंवा बतियाए खातिर खूब चिल्ला-चिल्ला के बोले के पड़ेला. तेज होखत आवाज हमनी के फूल के सुगंध जइसन घेर लेवेला..
रामचंद्रन बतावत बाड़न कि एगो लेन-देन पर ब्यापारी लोग के 10 प्रतिशत के मुनाफा मिलेला. ऊ इशारा कइलें, "दशकन से एतने कमीशन मिलेला. एकरा अलावा, एह धंधा में जोखिम भी भरपूर बा." जब कवनो किसान पइसा ना चुका पावे, त नुकसान ब्यापारिए के उठावे के पड़ेला. उनकर कहनाम बा कि कोविड महामारी में लॉकडाउन घरिया बहुते ब्यापारी लोग घाटा में डूब गइल रहे.
पारी दोसर बेर अगस्त 2022 में विनायक चतुर्थी से पहिले पहुंचल. फूल के मंडी सजल रहे. हमनी निकल गइनी जानकारी जुटावेला. एह बेरा मंडी में दोकान के दुनो ओरी दु गो चौड़ा रस्ता बन गइल रहे. इहंवा आवे वाला नियमित खरीददार लोग मंडी के हाल जानेला. ओह लोग खातिर लेन-देन फटाफट होखेला. ऊ लोग फूल के बोरा लेके आवेला, आउर निकल जाएला. तनिका दूर आगे गइला पर दु गो दोकान के बीच के खाली जगहा पर बासी फूल के ढेर पड़ल बा. आवे जाए में लोग के गोड़ के नीचे कचराइल पुरान फूल के बासी गंध आउर ताजा फूल के खूश्बू मिलके अजीब गंध देत रहे. बाद में पता चलल कि अइसन विचित्र गंध के पाछू कवनो रसायन बा. चमेली के फूल में कुदरती रूप से इंडोल होखेला, जे मल मूत्र, तंबाकू के धुंआ आउर तारकोल में भी मौजूद होखेला.
फूल में इंडोल जब कम मात्रा में होखेला त फूल से सुगंध आवेला, जब जादे मात्रा में होखेला, तब दुर्गंध आवेला.
मट्टुतवानी मंडी- जहंवा किसान आपन उपज लेके सीधा उतरेला- में औसत रूप से केतना के आमद होखेला. रामचंद्रन के हिसाब से मंडी में रोज 20 टन, मतलब 20,000 किलो चमेली आवत होई. इहंवा से फूल तमिलनाडु के पड़ोस के जिला जइसे डिंडीगुल, थेनी, विरुधुनगर, शिवगंगई, पुडुकोट्टई के दोसर बाजार में पहुंचेला.
रामचंद्रन खातिर 100 गो किसान लोग चमेली के फूल सप्लाई करेला. ऊ बतइलें, "हम चमेली जादे ना उगाईं. एकरा में बहुते खटनी बा." खाली फूल तोड़े आउर बाजार तक ले जाए में एक किलो पर 100 रुपइया खरचा बा. एहि तरह, कुल खरचा के दू तिहाई हिस्सा मजूरी में लग जाला. अइसन में अगर चमेली के भाव गिर के सौ रुपइया किलो हो जाव, किसान के बहुते भारी नुकसान बा.
पांच बरिस पहिले, गणपति, रामचंद्रन से कुछ लाख रुपइया करजा ले ले रहस. अब आपन फूल बेच के करजा सधावत बाड़ें. अइसन मामला में करजा पर ब्याज तनी जादे- 10 से बढ़ के 12.5 प्रतिशत हो जाला.
रामचंद्रन के आपन बचपन के खुशबूदार गुलाब के इयाद बा. एकरा ऊ, "पनीर गुलाब (बहुत तेज सुंगध वाला गुलाब)" पुकारत रहस. बाकिर "अब ऊ सभ कहंवा देखे के मिली! एगो फूल पर केतना मधुमक्खी मंडरात रहे. केतना बेर हमरा काट लेले रहे!" उनकर आवाज में गोस्सा ना, अचरज रहे.
खूब श्रद्धा से ऊ हमनी के आपन फोटो देखावत बाड़ें. फोटो में ऊ मंदिर में होखे वाला अलग अलग उत्सव में फूल दान करत बाड़ें. एह फूल से रथ, पालकी आउर भगवान के सजावे के काम होखेला. ऊ फोटो स्वाइप (ऊपर ओरी बदलत) करत जात बाड़ें. आवे वाला हर फोटो एक से बढ़के एक शानदार बा.
बाकिर ऊ अतीत में जिएलें, भविष्य पर उनकर साफ साफ नजर बा. "एह धंधा में नया सुधार आवे आउर मुनाफा बढ़े, एह खातिर नयका पीढ़ी के एह धंधा में आइल जरूरी बा." रामचंद्रन भले कवनो महंगा आउर खास कॉलेज में नइखन पढ़ल, नया उमिर के भी नइखन. बाकिर उनकर विचार पक्का आउर टॉप के बा.
पहिल नजर में, फूल के लड़ी, गजरा, माला आउर एकर खुश्बू कारोबार के कवनो क्रांतिकारी आइडिया जइसन नइखे लागत. बाकिर ई कोई मामूली बात नइखे. लगभग सभे हार बहुत कलाकारी से गूंथल गइल बा. बगइचा में फुलावे वाला एगो सामान्य फूल से बहुत खूबसूरती आ चतुराई से एगो सुंदर मनभावन हार बना देहल गइल बा. फूल के मुकाबले एह हार के जादे आसानी से कहूं भेजल, आ पहिरल जा सकेला. इस्तेमाल कइला के बाद फूल के हार से आराम से खाद भी बनावल जा सकेला.
एस. जयराज, 38 बरिस, काम पर जाए खातिर रोज मदुरई से शिवगंगई खातिर बस लेवेलन. ऊ हार बनावे के कला के बारे में सभे कुछ जानेलें. जयराज 16 बरिस के उमिर से खूब मनभावन हार बनावत आइल बाड़ें. ऊ गर्व से बतइलें कि ऊ कवनो फोटो में के डिजाइन के नकल कर सकेलें. जयराज आपन मन से भी तरह तरह के डिजाइन के माला बनावेलन. गुलाब के पंखुड़ी से जोड़ा माला बना के ऊ 1,200 से 1,500 के कमाई कर लेवेलें. चमेली के एगो साधारण माला खातिर उनकरा 200 से 250 रुपइया मिल जाएला.
रामचंद्रन बतइलें, "रउआ लोग के आवे से दू दिन पहिले तक, माला गूंथे आउर तार में फूल पिरोए वाला कलाकार के भारी कमी रहे. माला बनावे खातिर बहुत ट्रेनिंग के जरूरत पड़ेला. बाकिर एह से नीमन कमाई हो जाएला." ऊ जोर देके इहो कहलें, "जदि एगो मेहरारू कुछ पइसा लगा के दू किलो चमेली खरीदे. एकरा से माला आउर गजरा बनाके बेचे त ऊ 500 रुपइया मुनाफा कमा सकेली." एह में बखत आउर मिहनत आपन लागी. एक किलो मदुरई मल्ली- मोटा-मोटी 4,000 से 5,000 कली- के माला गूंथे खातिर 150 रुपइया मिलेला. जदि 100 गो फूल के छोट-छोट ढेरी, मतलब 'कुरु' बनावल जाव, त एकरा से भी ठीक-ठाक कमाई हो सकेला.
फूल गूंथे खातिर कलाकारी आउर तेजी दुनो के दरकार बा. रामचंद्रन हमनी के फूल गूंथ के देखावत बाड़ें. केला के रेसा के आपन बावां हाथ में धागा जइसन पकड़के, दहिना हाथ से चमेली के कली हाली-हाली उठावत आउर एकरा तागा में पिरोवत जात बाड़ें. कली के मुंह बाहिर ओरी बा. धागा (केला के रेसा) के घुमा घुमा के कली बांधत जात हवें. अइसन करे से ऊ आपन जगह से ना हिली. अगिला लाइन खातिर फेरु इहे दुहरावे के होखेला. आउर ओकरा बाद एगो आउर लाइन. आउर चमेली के माला बड़ होत जाएला.
फरवरी 2023 में, पारी के टीम फेरु चमेली के देस पहुंचल. एगो कस्बा में बाजार कइसे काम करेला, एकरा चलावे वाला ताकत कवन सभ बा, इहे सभ समझे खातिर हमनी तोवालई मंडी पहुंचनी. ई नागरकोइल से कोई जादे दूर नइखे. तोवालई शहर पहाड़, चौड़ा चौड़ा खेत आउर ऊंच-ऊंच पवन चक्की से घिरल बा. उहंवा एगो बड़हन नीम के गाछ तरे मंडी लागेला. सुतली में गूंथल चमेली के ढेरे माला, लड़ी सभ कमल के पत्ता में बांध के रखल बा. आउर पत्ता के ताड़ टोकरी में समेट के रखल गइल बा. ब्यापारी, सभे मरद लोग- समझइलक कि इहंवा मंडी में, तमिलनाडु के तिरुनेलवेली आउर कन्याकुमारी से चमेली आवेली. फरवरी के सुरु में 1,000 रुपइया किलो भाव रहे. इहंवा मेहरारू लोग के हाथ से गूंथल चमेली आ मोगरा के माला के मांग इहंवा सबले जादे त बा, बाकिर बाजार में एगो मेहरारू ना लउकत रहस. ऊ लोग कहंवा बा, हम पूछनी. "आपन आपन घर में," गली के पाछू बस्ती ओरी अंगुरी देखावत ऊ मरद हमरा बतइलन.
इहंई हमनी के माई आर.मीना से भेंट भइल. हाली हाली चमेली (तरह तरह के पित्ची, चाहे जती मल्ली) उठावत आउर तागा में गूंथले जात एगो 80 बरिस के बूढ़ मेहरारू. अचरज त एह बात के करे कि अइसन महीना काम खातिर उनकरा आंख पर चस्मा ना लागल रहे. हमार हैरान करे वाला सवाल पर ऊ तनी देर खातिर हंसे लगली. "भलही हम देख ना सकीं, हमार अंगुरी त फूल के पहचानेला. बाकिर लोग के नजदीक से देखला के बादे पहिचान पावेनी." उनकर अंगुरी अनुभव आउर अभ्यास से चलेला.
अइसे त माई, मीना के गुण के उहंवा कद्र करे वाला ना दिखाई देलक. पित्ची (चमेली के एगो किसिम) के 200 ग्राम फूल के माला गूंथे खातिर 30 रुपइया मिलेला. एह 200 ग्राम में चमेली के 2,000 कली होखेला. एकरा बनावे में माई के एक घंटा लाग जाला. एक किलो मदुरई मल्ली (मोटा-मोटी 4,000 से 5,000 कली) के माला गूंथे खातिर उनकरा 75 रुपइया मिलेला. जदी ऊ मदुरई में रहती, त इहे काम के दुगुना पइसा मिलित. ऊ बतइली कि अगर उनकर दिन नीमन बा, त तोवालई में 100 रुपइया के कमाई हो जाला. ऊ ई सब बतियावत बतियावत चमेली के गूंथल लड़ी से सुंदर, नरम आउर मोहक गोला बनावल जात बाड़ी.
एकरा उलट, हार बनावे में मुनाफा जादे मुनाफा हवे. हार बनावे के काम जादेकर के मरद लोग करेला.
रामचंद्रन के हिसाब से मदुरई इलाका में एक दिन में 1,000 किलो के चमेली के माला, लड़ी, गजरा आउर हार बनेला. बाकिर आजकल एह में बहुते कमी आ गइल बा. फूल के हाली हाली पिरोए के पड़ेला, काहे कि दुपहरिया में जरल घाम पड़ेला, "मोत्तु वेदिचिदुम", ऊ कहले. एक बेर कली खिल जाए, त एकर मोल खत्म हो जाला. "इहंवा सिपकोट (तमिलनाडु राज्य उद्योग संवर्धन निगम) में मेहरारू लोग के बइठे खातिर इंतजाम काहे नइखे, एकरा वातानुकूलित भी बनावल जा सकेला, एह से फूल ताजा रही, आउर मेहरारू लोग के हाथ हाली-हाली चली. ह कि ना?" इहंवा तेजी से काम कइल बहुते जरूरी ह. काहे कि एकरा बिदेस भी भेजल जाला. बीच में कहीं माला के कली फूला गइल, त सभ चौपट हो जाई.
एहि से ऊ फूल के ढुलाई जइसन जरूरी काम में लाग गइलन. ई कवनो आसान काम नइखे. फूल के विमान पर चढ़े से पहिले सड़क मार्ग से कइएक घंटा के यात्रा करे के पड़ेला. एकरा चेन्नई चाहे कोच्चि, चाहे तिरुवनंतपुरुम जइसन दूर के शहर जाए खातिर उड़ान भरे के जरूरत होकेला. ऊ जोर देके कहलें कि मदुरई के, चमेली निर्यात केंद्र बना देवे के चाहीं.
एतने ना, मदुरई मल्ली के 2013 से भौगोलिक संकेत (जीआई टैग) भी भेंटा गइल बा. बाकिर प्रसन्ना के लागत बा कि एकरा से सुरुआती ब्यापारी आउर उत्पादक के फायदा नइखे मिलत.
रामचंद्रन आखिर में आपन बात एह निचोड़ पर समाप्त करत बाड़नः मदुरई के लगे आपन इत्र कारखाना होखे के चाहीं. इहे एह इलाका के किसान आउर ब्यापारी के भी मांग बा. रामचंद्रन के हिसाब से ई कारखाना के चलावे के जिम्मेदारी सरकार के होखे के चाहीं. चमेली के देश में आपन यात्रा के दौरान हम ई बात बहुते बार सुननी. लोग मानेला जदि इत्र बनावे खातिर फूल के डिस्टिल (आसवन माने कवनो द्रव के गरम करके भाप, आउर भाप के ठंडा करके फेरु द्रव बनावे के क्रिया) करे के कारखाना बन जाव, त सभे दिक्कत दूर हो जाई. ई कवनो जादू के छड़ी हवे का, जेकरा से सभे समस्या खत्म हो जाई?
हमनी संगे पहिल बेर भेंट भइला के एक बरिस बाद, साल 2022 में, रामचंद्रन अमेरिका चल गइलें. उहंवा ऊ आपन बेटी संगे रहेलें. बाकिर अबहियो चमेली पर से उनकर ध्यान एक रत्ती नइखे हटल. उनकरा फूल भेजे वाला किसान आउर उनकर स्टाफ के कहनाम बा कि ऊ उहंवा निर्यात सुविधाजनक करे खातिर अबहियो कड़ा मिहनत करत बाड़ें. इहे ना, ऊ भारत में आपन कारोबार आउर बाजार पर बारीक नजर भी रखले बाड़ें.
रघुनाथ के हिसाब से ई समझे खातिर कवनो आकादमिक पेपर पढ़े के जरूरत नइखे. "जानकारिए ताकत बा. जाति, वर्ग आउर लिंग के कारण जानकारी तक पहुंच समान ना रह जाएला. हमनी एकरा सीधा तौर पर तब समझिले जब खेत आउर कारखाना से भौतिक चीज खरीदिले. एकरा आपन स्मार्टफोन पर कवनो ऐप डाउनलोड करत घरिया, चाहे चिकित्सा सेवा खातिर पइसा देवे घरिया समझल जा सकेला, ठीक बा नू?
सामान आउर सेवा देवे वाला भी बाजार के ताकत के इस्तेमाल करेला. काहेकि ओह लोग के सामान के दाम, उहे लोग तय करेला. आम धारणा त इहे बा कि उत्पादनकर्ता भाव तय करे के मामला में बहुत सक्षम ना होखे, काहे कि मौसमी आउर बाजार के स्थिति चलते जोखिम के डर रहेला. ओह लोग के भी आपन उत्पाद पर जादे अख्तियार ना रहे. हमनी इहंवा खेती करे वाला, किसान के बात कर रहल बानी.
चमेली एगो महंगा फूल हवे. एकर अतीत खंगालल जाव त कली, फूल, लकड़ी, जड़, जड़ी-बूटी, तेल जइसन सभे सुंगधित पदार्थ के रूप में बड़हन पैमाना पर एकर इस्तेमाल होखत आइल बा. जइसे पूजा-पाठ में भक्ति के प्रेरित करे खातिर, रसोई में स्वाद बढ़ावे खातिर, बिस्तर में कामोत्तेजना जगावे खातिर. चंदन, कपूर, इलायची, केसर, गुलाब के बीच चमेली- केतना तरह के गंध के बीच एगो जानल-पहचानल आउर मुकम्मल गंध. आसानी से मिल जाए आउर रोज उपयोग होखे से, चमेली हमनी के अनोखा ना लागस. बाकिर एकर इत्र के कारोबार एगो अलगे कहानी कहेला.
इत्र उद्योग में कामकाज कइसे होखेला एकरा बारे में हमनी के शिक्षा बस अबहिए सुरु भइल बा.
सबसे पहिल आउर जरूरी चरण 'ठोस' के बा. एह चरण में खाद्य विलायक (फूड ग्रेड सॉल्वेन्ट) के मदद से फूल के अरक निकालल जाला. ई अरक मोम जइसन आउर गाढ़ (आधा ठोस) होखेला. मोम के हटा देहला पर ई पूरा तरीका से 'एब्सोल्यूट' तरल बन जाला. इहे सबसे जरूरी आ उपयोग करे वाला चीज होखेला, काहे कि ई अल्कोहल में घुल सकेला.
एक किलो चमेली के 'एब्सोल्यूट' मोटा-मोटी 3,26,000 में बिकेला.
राजा पलानीस्वामी जैसमीन सी.ई. प्राइवेट लिमिटेड (जेसीईपीएल) के निदेशक हवें. ई कंपनी दुनिया भर में मोगरा (जैसमीन सैम्बक कंक्रीट) सहित दोसर तरह तरह के फूल के अरक- एब्सोल्यूट आउर सांद्र तइयार करे वाला सबसे बड़ा निर्माता हवे. ऊ हमनी के समझावत बाड़ें कि चमेली के एक किलो एब्सोल्यूट पाए खातिर, रउआ एक टन फूल के जरूरत होखी. चेन्नई के आपन दफ्तर में बइठ के ऊ हमनी के दुनिया भर में फइलल इत्र के उद्योग के बारे में बतइलन.
चमेली के इत्र जे चार किसिम से बनेला, ओकरा अलावा दु गो आउर जरूरी किसिम बाः जैसमीन ग्रैंडीफ्लोरम (जती मल्ली) आउर जैसमीन सैम्बक (गुंडू मल्ली). पहिल किसिम के एबसोल्यूट के दाम 3,000 अमरिकी डॉलर प्रति किलो, आउर गुंडू मल्ली के 4,000 अमरिकी डॉलर प्रति किलो बा.
"ठोस आउर 'एबसोल्यूट' किसिम के दाम पूरा तरीका से फूल के भाव पर निर्भर करेला, इतिहास पलटल जाव त फूल के दाम हरमेसा बढ़ते रहल बा. बीच के कवनो साल में एक-दू बरे दाम कम भले भइल होई, बाकिर जादेकर बढ़बे कइल ह," राजा पलानीस्वामी बतावत बाड़ें. उनकर कंपनी एक बरिस में 1,000 से 1,200 टन मदुरई मल्ली (गुंडू मल्ली) के प्रसंस्करण करेला. एह से 1 से 1.2 टन के बीच जैसमिन सैम्बक 'एब्सोल्यूट' तइयार होखेला. ई एब्सोल्यूट, दुनिया भर के 3.5 टन के मांग के एक तिहाई भाग पूरा करे में सक्षम हवे. कुल मिला के भारत के समस्त इत्र उद्योग, जेह में राजा के तमिलनाडु के दू गो कारखाना आउर कुछ दोसर कारोबार शामिल हवे, में सैम्बक फूल के 5 प्रतिशत के खपत होखेला.
एगो बहस बा, जे बहुते जगह चलत बा. भारत से फ्रांस आउर मदुरई के चमेली मंडी से लेके एकर ग्राहक सहित दुनिया भर में कुछ खास ब्रांड के इत्र मशहूर हवे. एह ब्रांड में डायर, गुएर्लिन, लश, बुल्गारी. हम एह दू गो दुनिया के बारे में तनी कुछ सीख पइनी ह. ई दुनिया एक-दोसरा से बहुते अलग होखला के बादे आपस में जुड़ल बा.
एह मामला में फ्रांंसिसी ब्रांड, जे'अडोर के जन्म जरूरी मानल जा सकत बा. एकरा बारे में डायर 1999 में एलान कइले रहस. कंपनी आपन उत्पाद के बारे में वेबसाइट पर एगो नोट लिखलक, "इनवेंट्स ए फ्लावर दैट डज नॉट एक्जिस्ट, एन आइडियल! मतलब अइसन आदर्श फूल के खोज कइल जाव जेकर वजूद ही नइखे." राजा बतावत बाड़ें कि ऊ आदर्श फूल "ताजा आउर हरा भरा" जैसमिन सैम्बक बा. ई फूल अब जादे चलन में बा. आउर मदुरई मल्ली, जइसन डायर एकरा पुकारेलन, "समृद्ध जैसमिन सैम्बक" अब छोट शीशी में फ्रांस आउर दोसर देश में आपन जगह बना लेले बा.
बहुत पहिले से, चमेली के फूल मदुरई आउर एकरा लगे के फूल मंडी से लावल जाएला. बाकिर रोज ना. साल के जादे दिन में जैसमिन सैम्बक के दाम जादे होखे के चलते, एकर अरक ना निकालल जाला.
राजा के हिसाब से, "एह फूल मंडी में फूल के मांग आउर पूर्ति पर कवन तरह के कारक असर डालेला, हमनी के एह बात के साफ समझ रखे के पड़ी." ऊ बतइलें, "हमनी के एगो खरीददार/समन्वयक बाजार में बइठल रहेला. ऊ लोग दाम पर कड़ा नजर रखेला. हमनी धंधा के हिसाब से सही-सही भाव रखिला. फेरु दाम, मान ली 120 रुपइया तय कइला के बाद इंतजार करिले. कीमत तय करे में हमनी के कवनो भूमिका ना होखेला." ऊ हमनी के साफ-साफ समझावत बाड़ें कि बाजारे एह कीमत के तय करेला.
एह प्रक्रिया के बेहतरीन तरीके से समझे के खातिर राजा हमरा एह बरस फरवरी के सुरु में आपन कारखान में आवे के निमंत्रण देले बाड़ें. उनकर कारखाना मदुरई में बा.
फरवरी 2023 के बात हवे, हमनी के यात्रा के पहिल दिन रहे. हमनी मदुरई के मट्टुतवानी बाजार के एगो छोट भ्रमण सुरु कईनी. हमार ई मदुरई के तीसर दौरा हवे. आउर संजोग से आज मंडी में जादे चहल पहल नइखे. फूल मंडी में आज चमेली के बहुत कम फूल उतरल हवे. इनकरा तुलना में कवनो दोसर रंग के फूल के ढेर लागल नजर आ रहल बा. गुलाब के टोकरी, रजनीगंधा आउर गेंदा के बोरी, मर्जोरम के ढेर आउर बहुते दोसर फूल आउर वनस्पति. आपूर्ति में कमी आवे के बादो, हैरत के बात बा कि चमेली के फूल 1,000 रुपइया किलो के भाव बिक रहल बा. काहे कि ई कवनो शुभ अवसर नइखे, एगो आम दिन बा. बाकिर ब्यापारी लोग खातिर ई एगो खले वाला बात बा.
मदुरई शहर से हमनी सड़क से होखत पड़ोसी डिंडीगुल जिला के निलकोट्टई तालुका ओरी निकल पड़लीं. हमनी के ओह किसान लोग से मिले के रहे, जे राजा के कंपनी मे चमेली के दु गो किसिम- ग्रैंडीफ्लोरम आउर सैम्बक के सप्लाई करेलें. इहंवा हमनी के सबसे अचरज में डाले वाला कहानी सुने के मिलल.
एगो तरक्कीपसंद किसान मारिया वेलान्कन्नी लगे दू से भी जादे दशक से मल्ली के खेती करे के अनुभव बा. ऊ हमरा नीमन उपज के रहस्य बतइलें. ऊ बतइलें कि एकरा खातिर जरूरी बा कि बकरी चमेली के गाछ के पुरान पत्ता के चबा जाए.
"इहे एगो उपाय काम आवेला. एकरा से चमेली के पैदावार दोगुना, आउर कबो कबो त तिगुना हो सकत बा," ऊ आपन एक एकड़ के छठा भाग में लागल हरा-भरा चमेली के गाछ देखावत कहलें. ई एगो अजीब टोटका हवे. मतलब के झुंड के हांकत चमेली के खेत में ले जाईं, उहंवा पत्ती चरे खातिर खुल्ला छोड़ दीहीं. एकर बाद खेत के दस दिन खातिर सूखे दीहीं. फेरु एकरा में खाद डाली. कोई पन्द्रहवां दिन गाछ पर नया कोंपल फूटल देखाई दीही. आउर पच्चीसवां दिन तो रउआ सामने चमेली के गाछ फूल से लद जाई.
जेसीईपीएल के डिंडीगुल कारखाना के दौरा करे घरिया केतना आउर बात हमनी के इंतजारी में रहे. हमनी के पहिले प्रसंस्करण संयंत्र ले जाइल गइल. उहंवा क्रेन, पुली, डिस्टिलर आउर कूलर के मदद से 'सांद्र' आउर 'एबसोल्यूट' तइयार होखत रहे. हमनी उहंवा गइनी तब, चमेली के सीजन ना रहे. फरवरी के सुरु सुरु में फूल के पैदावार कम होखेला आउर महंगा भी मिलेला. बाकिर दोसर गंध वाला फूल के अरक निकाले के काम पहिले से चलत रहे. चमचम करत स्टील के मशीन मामूली शोर संगे आपन आपन काम करत रहे. ओह मशीन से निकले वाला मोहक सुगंध हमनी के नाक में भरत जात रहे. ई सुगंध बहुते तेज रहे. हमनी सभे के चेहरा पर मुस्कान रहे.
वी. कतिरोली (51 बरिस) हमनी के मुस्कुरा के स्वागत करत बाड़ें. ऊ जेसीईपीेल में आर. एंड डी. के प्रबंधक बाड़ें. ऊ हमनी के 'एबसोल्यूट' के सैंपल शूंगे खातिर देलें. कतिरोली एगो लमहर मेज के पाछू ठाड़ बाड़ें. मेज पर फूल से भरल बेंत के छोट छोट टोकरी रखल बा. लेमिनेट कइल कुछ चार्ट भी रखल बा. एह चार्ट में खुशबू से जुड़ल जानकारी बा. कुछ छोट छोट बोतल बा. एह में अलग अलग गंध के 'एबसोल्यूट' रखल बा. ऊ हमनी के खूब जोश से 'एबसोल्यूट' के सैंपल देत बाड़ें आउर हमनी के प्रतिक्रिया एगो कागज पर नोट करत जात बाड़ें.
एह गंध में एगो गंध चंपा के बा- मीठ आउर मादक. आउर दोसर गंध रजनीगंधा के बा- तेज आउर तीखा. एकरा बाद ऊ दू किसिम के गुलाब के 'एबसोल्यूट' के सैंपल देलें. पहिल एकदम हल्का आउर ताजा बा. दोसर गंध दूब जइसन नरम आउर खास बा. फेरु गुलाबी आउर सफेद रंग के कमल के बारी आवत बा. ई दुनो से कवनो हल्का आउर खुशबूदार फूल के गंध आवत रहे. आउर आखिर में गुलदाउदी- जेकर गंध से आमतौर पर भारत के कवनो बियाह समारोह के याद आ जात बा.
उहंवा कुछ महंगा आउर जानल-पहचानल मसाला आउर वनस्पति बा. मेथी के गंध गरमागरम तड़के के याद दिलावेला. एह तरह से करी पत्ता के गंध से हमरा आपन दादी के हाथ के बनल खाना इयाद आवेला. बाकिर चमेली के खुशबू एह सभ गंध पर भारी पड़त बा. हम एह गंध सभ के बखान करे में जब जूझे लागत बानी, त कतिरोली हमारा मदद करे के कोसिसि करत बाड़ें, "फूल के गंध, मीठ, एनिमलिक (पशुअन के देह जेका, जइसे कस्तूरी), हरियाली, फल के गंध, तनी तेज," ऊ लगातर बतावत जात बाड़ें. राउर पसंदीदा खुशबू कवन बा, हम उनकरा से पूछनी. हमरा पक्का यकीन बा ऊ कवनो फूल के ही नाम लिहें.
ऊ हंसत कहले, "वनिला." ऊ आपन टीम संगे पूरा शोध के बाद कंपनी खातिर नीमन वनिला खुशबू तइयार कइले बाड़ें. जदि उनकरा आपन एगो खास इत्र बनावे के होखित, त ऊ मदुरई मल्ली के ही बनइतन. ऊ आपन पहचान इत्र उद्योग खातिर सबसे नीमन सामान बनावे वाला अग्रणी कंपनी के बनावे के चाहत बाड़ें.
मदुरई शहर से निकलते हरा-भरा खेत में किसान चमेली के खेती करत देखाई देत बाड़ें. ई जगह कारखान से जादे दूर नइखे. अब फुलाए के बाद चमेली के किस्मत, ऊ कहंवा जाई. भगवान के चरण में चढ़ावल जइहें, कवनो बियाह में सजिहें, नाजुक टोकरी में रखल जइहें, रस्ता में गिर के धूल खइहें, कवनो जूड़ा में बांधल जइहें. बाकिर जहंवा रहिहें उनकरा संगे उहे परिचित पवित्र गंध मौजूद रही.
एह शोध खातिर अजीम प्रेमजी विश्विद्यालय पइसा से मदद कइले बा, आउर ई रिसर्च फंडिंग प्रोग्राम 2020 के हिस्सा बा.
